**MINISTERUL SĂNĂTĂŢII**

**ORDIN**

**pentru modificarea anexei la Ordinul ministrului sănătății nr. 1520/2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii**

Văzând Referatul Direcţiei personal și structuri sanitare din cadrul Ministerului Sănătății aprobat de către conducerea Ministerului Sănătății cu nr.......................................,

Având în vedere prevederile art. 177 alin. (1) din Legea nr. [95/2006](http://idrept.ro/00092239.htm) privind reforma în domeniul sănătăţii, republicată, cu modificările şi completările ulterioare,

În temeiul art. 7 alin. (4) din Hotărârea Guvernului nr. [144/2010](http://idrept.ro/00129795.htm) privind organizarea şi funcţionarea Ministerului Sănătăţii, cu modificările şi completările ulterioare,

**ministrul sănătăţii emite următorul ordin:**

**Art. I.** Anexa la Ordinul ministrului sănătății nr. 1520/2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii, publicat în Monitorul Oficial al României, Partea I nr. 1073 din 30.12.2016, se modifică, după cum urmează:

1. **La articolul 1, alineatul (1) se modifică și va avea următorul cuprins:**

”(1) Ocuparea funcţiei de manager din spitalele publice aflate în reţeaua proprie a Ministerului Sănătăţii se face prin concurs, la care are acces orice persoană care îndeplinește cumulativ următoarele condiţii:

a) are cetăţenia română sau cetăţenia unui alt stat membru al Uniunii Europene, a unui stat parte la Acordul privind Spaţiul Economic European (SEE) sau cetăţenia Confederaţiei Elveţiene;

b) cunoaşte limba română, scris şi vorbit;

c) are capacitate de muncă în conformitate cu prevederile Legii nr. 53/2003 - Codul muncii, republicată, cu modificările şi completările ulterioare;

d)este apt din punct de vedere medical și psihologic să exercite funcția de manager. Atestarea stării de sănătate se face pe bază de examen medical de specialitate, de către medicul de familie sau de către unităţile sanitare abilitate, respectiv pe bază de evaluare psihologică organizată prin intermediul unităților specializate acreditate în condițiile legii;

e) îndeplinește condițiile de studii și vechime în specialitatea studiilor, prevăzute la art. 176 alin. (2) din Legea nr. 95/2006 privind reforma în domeniul sănătății, republicată, cu modificările și completările ulterioare;

f) nu a fost condamnată definitiv pentru săvârşirea unei infracţiuni contra securităţii naţionale, contra autorităţii, contra umanităţii, infracţiuni de corupţie sau de serviciu, infracţiuni de fals ori contra înfăptuirii justiţiei, infracţiuni săvârşite cu intenţie care ar face o persoană candidată la post incompatibilă cu exercitarea funcţiei pentru care candidează, cu excepţia situaţiei în care a intervenit reabilitarea;

g) nu execută o pedeapsă complementară prin care i-a fost interzisă exercitarea dreptului de a ocupa funcţia, de a exercita profesia ori de a desfăşura activitatea de care s-a folosit pentru săvârşirea infracţiunii sau faţă de aceasta nu s-a luat măsura de siguranţă a interzicerii ocupării unei funcţii sau a exercitării unei profesii;

h) nu a comis infracţiunile prevăzute la art. 1 alin. (2) din Legea nr. 118/2019 privind Registrul naţional automatizat cu privire la persoanele care au comis infracţiuni sexuale, de exploatare a unor persoane sau asupra minorilor, precum şi pentru completarea Legii nr. 76/2008 privind organizarea şi funcţionarea Sistemului Naţional de Date Genetice Judiciare, cu modificările ulterioare.

i) nu a împlinit vârsta standard de pensionare, potrivit prevederilor legale în vigoare.”

**2. Articolul 12 se modifică și va avea următorul cuprins:**

”Dosarul de înscriere trebuie să conţină următoarele documente:

a) cererea de înscriere la concurs;

b) copia actului de identitate sau orice alt document care atestă identitatea, potrivit legii, aflate în termen de valabilitate;

c) copia certificatului de căsătorie sau a altui document prin care s-a realizat schimbarea de nume, după caz;

d) copiile documentelor care atestă nivelul studiilor şi ale altor acte care atestă efectuarea unor specializări, precum şi copiile documentelor care atestă îndeplinirea condiţiilor specifice ale postului;

e) copia carnetului de muncă, a adeverinţei eliberate de angajator pentru perioada lucrată, care să ateste vechimea în muncă şi în specialitatea studiilor solicitate pentru ocuparea postului;

f) certificat de cazier judiciar sau, după caz, extrasul de pe cazierul judiciar;

g) adeverinţă medicală care să ateste starea de sănătate corespunzătoare, eliberată de către medicul de familie al candidatului sau de către unităţile sanitare abilitate cu cel mult 6 luni anterior derulării concursului si avizul psihologic eliberat pe baza unei evaluări psihologice organizate prin intermediul unităţilor specializate acreditate în condiţiile legii, valabil potrivit prevederilor legale.

h) certificatul de integritate comportamentală din care să reiasă că nu s-au comis infracţiuni prevăzute la art. 1 alin. (2) din Legea nr. 118/2019 privind Registrul naţional automatizat cu privire la persoanele care au comis infracţiuni sexuale, de exploatare a unor persoane sau asupra minorilor, precum şi pentru completarea Legii nr. 76/2008 privind organizarea şi funcţionarea Sistemului Naţional de Date Genetice Judiciare, cu modificările ulterioare.

i) curriculum vitae, model comun european.

j) proiectul de management;

k) declaraţie pe propria răspundere a candidatului că proiectul de management este conceput şi realizat integral de către candidat;

l) declaraţie pe propria răspundere privind conformitatea cu originalul a copiilor de pe documentele depuse la dosarul de înscriere.

**3.** **La articolul 23, alineatul (2) se modifică și va avea următorul cuprins:**

(2) Managerul numit în condiţiile alin. (1) încheie contract de management cu Ministerul Sănătăţii, potrivit legii, pe o perioadă de maximum 4 ani, în baza prevederilor Legii nr. 95/2006, privind reforma în domeniul sănătății, republicată, cu modificările şi completările ulterioare.

**Art. II.** - Prezentul ordin se publică în Monitorul Oficial al României, Partea I.

**MINISTRUL SĂNĂTĂȚII**

**PROF.UNIV.DR. ALEXANDRU RAFILA**

**Fisa de avizare internă**

**TITLUL PROIECTULUI: pentru modificarea anexei la Ordinul ministrului sănătății nr. 1520/2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii**

|  |  |  |  |
| --- | --- | --- | --- |
| STRUCTURA | DATA SOLICITĂRII AVIZULUI | DATA OBȚINERII AVIZULUI | SEMNĂTURA ȘEFULUI STRUCTURII AVIZATOARE |
| **STRUCTURA INIȚIATOARE** |
| Direcția Personal și Structuri SanitareDirector, Alina Gabriela CARABULEAServiciul încadrări personalŞef serviciu, Iuliana COSTIN |  |  |  |
|  |  |  |
| **STRUCTURI AVIZATOARE** |  |
| Direcția Generală JuridicăDirector general, Ionuț Sebastian IAVORServiciul avizare acte normativeȘef serviciu, Dana Constanța EFTIMIE |  |  |  |
| Secretar general |  |  |  |

**MINISTERUL SĂNĂTĂŢII**

**DIRECŢIA PERSONAL ȘI STRUCTURI SANITARE**

**l**

**APROB,**

 **MINISTRUL SĂNĂTĂȚII**

 **PROF.UNIV. DR. ALEXANDRU RAFILA**

**REFERAT**

Conform Anexei la Ordinul ministrului sănătăţii nr. 1520/2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii, publicat în Monitorul Oficial al României, Partea I, nr. 1073 din 30.12.2016, la articolul 1 alineatul (1) litera b) și d) se prevede: *b) sunt absolvenţi ai unei instituţii de învăţământ superior medical, economico-financiar sau juridic. d)* *au cel puţin 2 ani vechime în posturi prevăzute cu studii universitare de lungă durată, conform legii.”*

Având în vedere intrarea în vigoare a Ordonanței Guvernului nr. 37/31.08.2022 pentru modificarea și completarea Legii nr. 95/2006 privind reforma în domeniul sănătății și a Legii nr. 227/2015 privind Codul fiscal, precum și stabilirea unor alte măsuri în domeniul sănătății, publicată în Monitorul Oficial nr. 857 din 31.08.2022, prin care sunt modificate condițiile de ocupare a postului de manager, se impune corelarea condițiilor prevăzute de actul nomativ cu cele din anexa la Ordinul ministrului sănătăţii publice 1520/2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii, cu modificările și completările ulterioare precum și modificarea art. 12 din ordin prin corelarea condițiilor de ocupare a funcției cu conținutul dosarului de concurs.

Astfel*, în vederea ocupării prin concurs a funcţiei de manager persoană fizică sau reprezentant desemnat de managerul persoană juridică, candidatul trebuie să fie absolvent cu diplomă al studiilor universitare de licenţă sau de master în: medicină, specializarea medicină, medicină dentară, specializarea medicină dentară, ştiinţe juridice sau ştiinţe economice şi să aibă cel puţin 5 ani vechime în specialitatea studiilor."*

Totodată, trebuie corelată perioada pe care se încheie contractul de management, având în vedere neconcordanța dintre prevederile prevăzute de alin. (4) art. 176 din Legea 95/2006, respectiv: *”Managerul, persoană fizică sau juridică, încheie contract de management cu Ministerul Sănătăţii, ministerele sau instituţiile cu reţea sanitară proprie sau cu universitatea de medicină şi farmacie, reprezentate de ministrul sănătăţii, conducătorul ministerului sau instituţiei, de rectorul universităţii de medicină şi farmacie, după caz, pe o perioadă de maximum 4 ani. Contractul de management poate înceta înainte de termen în urma evaluării anuale sau în cazurile prevăzute de lege. Evaluarea este efectuată pe baza criteriilor de performanţă generale prevăzute prin ordin al ministrului sănătăţii, precum şi pe baza criteriilor specifice şi a ponderilor prevăzute şi aprobate prin act administrativ al conducătorilor ministerelor sau instituţiilor cu reţea sanitară proprie, al primarului unităţii administrativ-teritoriale, al primarului general al municipiului Bucureşti sau al preşedintelui consiliului judeţean sau prin hotărârea senatului universităţii de medicină şi farmacie, după caz. La încetarea mandatului, contractul de management poate fi prelungit pe o perioadă de 3 luni, de maximum două ori, perioadă în care se organizează concursul de ocupare a postului, respectiv licitaţie publică, după caz. Ministrul sănătăţii, ministrul de resort sau primarul unităţii administrativ-teritoriale, primarul general al municipiului Bucureşti sau preşedintele consiliului judeţean ori rectorul universităţii de medicină şi farmacie, după caz, numesc prin act administrativ un manager interimar până la ocuparea prin concurs a postului de manager, respectiv organizarea licitaţiei publice, după caz*” și prevederile alin. (2) a art.23 din Ordinul ministrului sănătăţii nr. 1520/2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii, *(2) Managerul numit în condiţiile alin. (1) încheie contract de management cu Ministerul Sănătăţii, potrivit legii, pe o perioadă de maximum 3 ani, în baza prevederilor Legii nr. 95/2006, republicată, cu modificările şi completările ulterioare.*

Având în vedere cele precizate, am întocmit proiectul de ordin de modificarea anexei la Ordinul ministrului sănătăţii 1520/2016 privind aprobarea Regulamentului de organizare şi desfăşurare a concursului pentru ocuparea funcţiei de manager persoană fizică din spitalele publice din reţeaua proprie a Ministerului Sănătăţii.

**DIRECTOR,**

**ALINA GABRIELA CARABULEA**

 **ȘEF SERVICIU**

 **IULIANA COSTIN**